 धन्नबाद करने दे बी कईं तरीके न।  भामें कोई किन्ना देआनतदार होऐ, तुस उन्दे सामनै नोटें दी थ’ब्बी रक्खो, उन्दे जागतें कुड़ियें गी शैल-शैल टल्ले सेआई देओ, बस्त आनी देओ, उन्दी घराआली गी साढ़ियां ते गैह्‌नें दी भेंट चाढ़ियै ओह्‌दा बर लैओ।  ते जे उन्दे अपने मत्थे पर त्रिबड़ी दिक्खो तां हत्थ ब’न्नियै बिन्द लिब्बड़ लमकाइयै ते लक्का गी बिन्द अगले पासै भन्न पाइयै, जियां सपेरा सप्पै अग्गें बीन बजानें बेल्लै पान्दा ऐ, बड़े नाटकी ढंगै कन्नै एह् आक्खो जे एह् किश बी नेईं महाराज, छड़ा साह्‌बें दा मेरी तरफा धन्नबाद ऐ।  बस धन्नबाद दी इस्तरी फेरदे गै उन्दे मत्थे दियां त्रिबड़ियां पद्धरियां होई जाङन, फ्ही ओह् थुआढ़ा धन्नबाद संघै ढालने बेल्लै कोड़ा मूंह् नेईं बनाङन ते जे ओह् किश कजा इयां करन बी तां उन्दे जागत ते जनानी उन्दे संघे अन्दर उसी ढाली ओड़ङन। आदमी किन्ना बी रक्कड़ ते तड़ेगा की निं होऐ धन्नबाद उसी गालियै इंयां गै नरम करी ओड़दा ऐ जियां राजमाहें गी सोह्‌डा।  धन्नबाद मना दी खुराक ऐ ते एह्‌दे बगैर मन भुक्खा रौंह्‌दा ऐ, ते जे भुक्ख होऐ तां चिड़चड़ापन कुतै लैन नेईं जाना पौंदा।  जे थुआढ़ा कुसै कम्मै ताईं धन्नबाद नेईं कीता तां तुसेंगी चप्प चढ़ी गेई।  ओह् चप्प तुसें ब्हान्ना पाइयै अपनी घरैआली उप्पर कड़्ढी।  घराआली नै अग्गें जागतें-कुड़ियें गी बी ओह्‌दे चा किस हिस्सा दित्ता।  आंढै-गुलआंढै दा बी जेह्‌ड़ा बिच्च पेआ ओह्‌दी बी शामत आई गेई।  कुसै ने नेहा डगा लाया जे घर-बाह्‌र छिं’ज पेई गेई ते जिन्ना चर तुसें कुसै सेआने कोला कोई फाण्डा-मैंतर निं बुहाया, एह् छिं’ज बधदी गै गेई ते ओह् फाण्डा मैंतर ऐ ‘क्षमा करना’।  एह् ठण्डे पानी दा छिट्टा ऐ जेह्‌ड़ा रोहै गी दुद्धै दे बुआल आला लेखा डक्की लैंदा ऐ।  ‘क्षमा करना’ केह् आक्खेआ जे बतोए दे सज्झर होई गे।  एह् ओह्‌का कवच ऐ जेह्‌ड़ा तुसेंगी हर खतरे कोला बचांदा ऐ। 